Document ID: 31999D0584

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1999
για κοινοτική χρηματοδοτική ενίσχυση για αποθεματοποίηση, στη Γαλλία, την Ιταλία και το Ηνωμένο Βασίλειο, αντιγόνων που χρησιμεύουν για παραγωγή εμβολίων κατά του αφθώδους πυρετού
[κοινοποιηθείσα υπό τον αριθμό Ε(1999) 2449]
(Τα κείμενα στην αγγλική, γαλλική και ιταλική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(1999/584/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως το άρθρο 14,
Εκτιμώντας:
(1) ότι, δυνάμει της απόφασης 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού(3), η ίδρυση τραπεζών αντιγόνου αποτελεί μέρος της κοινοτικής δράσης για την δημιουργία κοινοτικών αποθεμάτων εμβολίων κατά του αφθώδους πυρετού·
(2) ότι στο άρθρο 3 αυτής της απόφασης ορίζονται ως τράπεζες αντιγόνου στις οποίες διατηρούνται τα κοινοτικά αποθέματα το "Laboratoire de pathologie bovine du Centre national d'études vétérinaires et alimentaires" στην πόλη Lyon της Γαλλίας, το "Istituto zooprofilattico sperimentale di Brescia" στην Ιταλία και το "Institute for Animal Health" στο Pirbright στο Ηνωμένο Βασίλειο·
(3) ότι οι αρμοδιότητες και τα καθήκοντα αυτών των τραπεζών αντιγόνου ορίζονται στο άρθρο 4 της εν λόγω απόφασης· ότι η κοινοτική ενίσχυση εξαρτάται των όρων αυτών·
(4) ότι θα πρέπει να χορηγηθεί κοινοτική χρηματοδοτική ενίσχυση σ' αυτές τις τράπεζες για να τους επιτραπεί η διεκπεραίωση, κατά τη διάρκεια του 1999, αυτών των αρμοδιοτήτων και καθήκοντων·
(5) ότι, για δημοσιονομικούς λόγους, η κοινοτική ενίσχυση θα πρέπει να χορηγηθεί για χρονική περίοδο ενός έτους·
(6) ότι, για λόγους επίβλεψης, θα πρέπει να ισχύσουν τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, σχετικά με τη χρηματοδότηση της κοινής γεωργικής πολιτικής(4), όπως τροποποιήθηκε τελευταία από τον κανονισμό (ΕΚ) αριθ. 1287/95(5)·
(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα χορηγεί στη Γαλλία χρηματοδοτική ενίσχυση για την αποθεματοποίηση αντιγόνων για την παραγωγή εμβολίων κατά του αφθώδους πυρετού.
2. Το "Laboratoire de pathologie bovine du Centre national d'études vétérinaires et alimentaires" στην πόλη Lyon στη Γαλλία διατηρεί το απόθεμα των αντιγόνων στα οποία αναφέρεται η παράγραφος 1. Ισχύουν οι διατάξεις του άρθρου 4 της απόφασης 91/666/ΕΟΚ.
3. Η χορηγούμενη κοινοτική χρηματοδοτική ενίσχυση ανέρχεται, κατ' ανώτατο όριο, σε 40000 ευρώ για την περίοδο από 1ης Ιανουαρίου έως 31 Δεκεμβρίου 1999.
Άρθρο 2
1. Η Κοινότητα χορηγεί στην Ιταλία χρηματοδοτική ενίσχυση για την αποθεματοποίηση αντιγόνων για την παραγωγή εμβολίων κατά του αφθώδους πυρετού.
2. Το "Istituto zooprofilattico sperimentale di Brescia" στην Ιταλία διατηρεί το απόθεμα των αντιγόνων στα οποία αναφέρεται η παράγραφος 1. Ισχύουν οι διατάξεις του άρθρου 4 της απόφασης 91/666/ΕΟΚ.
3. Η χορηγούμενη κοινοτική χρηματοδοτική ενίσχυση ανέρχεται, κατ' ανώτατο όριο, σε 40000 ευρώ για την περίοδο από 1ης Ιανουαρίου έως 31 Δεκεμβρίου 1999.
Άρθρο 3
1. Η Κοινότητα χορηγεί στο Ηνωμένο Βασίλειο χρηματοδοτική ενίσχυση για την αποθεματοποίηση αντιγόνων για την παραγωγή εμβολίων κατά του αφθώδους πυρετού.
2. Το "Institute for Animal Health" στο Pirbright στο Ηνωμένο Βασίλειο διατηρεί το απόθεμα των αντιγόνων στα οποία αναφέρεται η παράγραφος 1. Ισχύουν οι διατάξεις του άρθρου 4 της απόφασης 91/666/ΕΟΚ.
3. Η χορηγούμενη κοινοτική χρηματοδοτική ενίσχυση ανέρχεται, κατ' ανώτατο όριο, σε 20000 ευρώ για την περίοδο από 1ης Ιανουαρίου έως 31 Δεκεμβρίου 1999.
Άρθρο 4
1. Η κοινοτική χρηματοδοτική ενίσχυση που αναφέρεται στο άρθρο 1 παράγραφος 3, στο άρθρο 2 παράγραφος 3 και στο άρθρο 3 παράγραφος 3, καταβάλλεται, κατόπιν υποβολής, εκ μέρους του ενδιαφερόμενου κράτους μέλους, των δικαιολογητικών που αποδεικνύουν την αποτελεσματική εκπλήρωση των καθηκόντων τους.
2. Τα δικαιολογητικά που αναφέρονται στην παράγραφο 1 πρέπει να υποβληθούν στην Επιτροπή πριν από την 1η Μαρτίου 2000 και να περιλαμβάνει:
α) πληροφορίες τεχνικής φύσεως σχετικά με:
- την ποσότητα και τον τόπο του αποθεματοποιημένου αντιγόνου (λογιστική αποθήκης),
- τον εξοπλισμό αποθεματοποίησης που χρησιμοποιείται (τύπος, αριθμός και χωρητικότητα των περιεκτών),
- τα εφαρμοζόμενα συστήματα ασφαλείας (έλεγχος της θερμοκρασίας, αντικλεπτικά μέτρα),
- τις ρυθμίσεις σχετικά με την ασφάλιση (κατά του πυρός, κατά των ατυχημάτων)·
β) πληροφορίες χρηματοοικονομικής φύσεως (συμπλήρωση του πίνακα όπως υποδεικνύεται στο παράρτημα).
Άρθρο 5
Ισχύουν mutatis mutandis τα άρθρα 8 και 9 του κανονισμού (ΕΟΚ) αριθ. 729/70.
Άρθρο 6
Η παρούσα απόφαση απευθύνεται στη Γαλλική Δημοκρατία, στην Ιταλική Δημοκρατία και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 28 Ιουλίου 1999.

Labels: 0
19
5
6